เตรียมเฮCash back ชิมช้อปใช้ งวดแรก 15 ธ.ค. 62 นี้
กรมบัญชีกลางพร้อมจ่ายเงิน Cash back เข้ากระเป๋า G-wallet 2 ให้กับผู้ใช้สิทธิ์ที่เข้าร่วมมาตรการ ชิมช้อปใช้ งวดแรก วันที่ 15 ธ.ค. 62
7 ธ.ค. 2562

กรมบัญชีกลางพร้อมจ่ายเงิน Cash back เข้ากระเป๋า G-wallet 2 ให้กับผู้ใช้สิทธิ์ที่เข้าร่วมมาตรการ ชิมช้อปใช้ งวดแรก วันที่ 15 ธ.ค. 62
นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่คณะรัฐมนตรีมีมติขยายระยะเวลามาตรการส่งเสริมการบริโภคภายในประเทศ “ชิมช้อปใช้” ไปถึงวันที่ 31 ม.ค. 63 โดยกรมบัญชีกลางมีหน้าที่ในการรับสมัครร้านค้าเข้าร่วมมาตรการ ซึ่งเปิดรับลงทะเบียนไปถึงวันที่ 15 ม.ค. 63 ที่กรมบัญชีกลางและสำนักงานคลังจังหวัดทุกแห่งทั่วประเทศ สำหรับผู้ใช้สิทธิ์ที่ได้จ่ายเงินจากกระเป๋า G-Wallet 2 ไปก่อนแล้วนั้น จะได้รับเงินชดเชย หรือเงินคืน (Cash Back) ดังนี้
งวดแรก วันที่ 15 ธ.ค. 62 ซึ่งเป็นรอบการใช้จ่ายระหว่างวันที่ 27 ก.ย. – 30 พ.ย. 62
งวดสอง วันที่ 15 ม.ค. 63 ซึ่งเป็นรอบการใช้จ่ายระหว่างวันที่ 1 – 31 ธ.ค. 62
งวดสาม วันที่ 15 ก.พ.63 ซึ่งเป็นรอบการใช้จ่ายระหว่างวันที่ 1-31 ม.ค. 63
ซึ่งเงินคืน (Cash Back) ได้กำหนดคืนตามเงื่อนไขของมาตรการ คือ 15% สำหรับการใช้จ่ายไม่เกิน 30,000 บาท และอีก 20% สำหรับการใช้จ่ายตั้งแต่ 30,001 บาท แต่ไม่เกิน 50,000 บาท รวมเงินคืนสูงสุด 8,500 บาท โดยผู้ใช้สิทธิ์สามารถตรวจสอบยอดเงินคืนของตนเองได้ที่ app เป๋าตัง แล้วสามารถโอนเงินคืนกลับเข้าบัญชีของตนเองผ่าน Internet Banking ได้
“ขอให้ผู้ใช้สิทธิ์พิจารณาก่อนการใช้จ่าย ว่าร้านค้าที่จะไปซื้อสินค้าหรือบริการเป็นผู้ประกอบการ/ร้านค้า ที่เข้าร่วมมาตรการที่ได้สิทธิ์ในกระเป๋า G-Wallet 2 ด้วย เพื่อผู้ใช้สิทธิ์จะได้รับเงินชดเชย ทั้งนี้ ร้านค้าที่ได้สิทธิ์ในกระเป๋า G-Wallet 2 จะเป็นร้านค้าที่ลงทะเบียนเข้าร่วมมาตรการที่เป็นประเภท ชิม ช้อป หรือ ใช้ ที่มิใช่เป็นร้านขายสินค้าบริการทั่วไปหรือห้างสรรพสินค้า และขอฝากผู้ใช้สิทธิ์ใช้จ่ายให้เป็นไปตามวัตถุประสงค์ของมาตรการด้วย” โฆษกกรมบัญชีกลาง กล่าว